Adunare religioasă întreruptă de poliţişti. Au fost date amenzi de circa 37.000 de lei.
O adunare religioasă cu peste 200 de participanţi a avut loc duminică în comuna gălăţeană Umbrăreşti. Poliţiştii au întrerupt evenimentul deoarece participanţii nu respectau normele de protecţie impuse în timpul epidemiei de COVID-19. Au dat amenzi de peste 37.000 de lei.
Peste 200 de persoane s-au adunat la un eveniment religios organizat în curtea unui localnic din comuna gălăţeană Umbrăreşti.Mai mulţi participanţi au filmat evenimentul cu telefoanele mobile şi au postat imaginile pe Facebook. Așa au aflat poliţiştii despre adunarea religioasă în cadrul căreia nu erau respectate normele de protecţie impuse în timpul stării de alertă. Mai multe echipaje ale Poliţiei s-au deplasat la faţa locului şi au început cercetările.Reprezentanţii Poliţiei Galaţi au confirmat faptul că organizatorul acţiunii a fost amendat cu 15.000 de lei. De asemenea până în prezent au fost identificaţi 15 participanţi care au fost amendaţi cu 2.500 de lei, fiecare.Poliţia face cercetări în continuare pentru a-i identifica şi pe ceilalţi participanţi la adunarea religioasă din judeţul Galaţi.